Pasiūlymas TARYBOS ĮGYVENDINIMO SPRENDIMAS kuriuo Danijos Karalystei ir Švedijos Karalystei leidžiama pratęsti specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 169, 170 ir 171 straipsnių, taikymo laikotarpį /* COM/2013/0584 final - 2013/0283 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos[1] (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo šios direktyvos, kad būtų supaprastinta pridėtinės vertės mokesčio rinkimo procedūra arba užkirstas kelias tam tikrų rūšių mokesčių slėpimui ar vengimui. Danija ir Švedija raštais, kuriuos Komisijos Generalinis sekretoriatas užregistravo atitinkamai 2013 m. balandžio 3 ir 4 d., paprašė leisti pratęsti nukrypti leidžiančios nuostatos, kurią joms pirmiausia leista taikyti Tarybos sprendimu 2000/91/EB[2], vėliau taikymo laikotarpį pratęsus Sprendimais 2003/65/EB[3] ir 2007/132/EB[4], galiojimo laikotarpį. Vadovaudamasi PVM direktyvos 395 straipsnio 2 dalimi, 2013 m. birželio 12 d. raštu Komisija pranešė kitoms valstybėms narėms apie Danijos ir Švedijos prašymą. 2013 m. birželio 14 d. raštu Komisija pranešė Danijai ir Švedijai, kad turi visą informaciją, kuri, Komisijos nuomone, yra būtina prašymui įvertinti. Bendrosios aplinkybės Danija ir Švedija kartu nustatė supaprastintas taisykles, taikomas PVM, sumokėto už rinkliavą naudojantis Zundo tilto linija tarp Danijos ir Švedijos, grąžinimui. Manoma, kad taisyklių supaprastinimas būtinas, nes pagal įprastines PVM taisykles tiek mokesčių mokėtojams, tiek administracijoms tektų tvarkyti pernelyg daug dokumentų. Pagal įprastines PVM taisykles, nustatytas PVM direktyvos 168, 169, 170 ir 171 straipsniais, PVM privalo išskaičiuoti arba grąžinti ta valstybė narė, kurioje jį reikėjo mokėti arba jis buvo sumokėtas. Kadangi viena Zundo tilto linijos dalis priklauso Danijos teritorijai, o kita dalis – Švedijos teritorijai, už važiavimą tiltu sumokėtos rinkliavos PVM būtų galima susigrąžinti abiejose iš šių šalių tiek, kiek ta rinkliava susijusi su jų teritorijomis. Konkrečiai 50 % būtų galima susigrąžinti iš Danijos, o likusius 50 % iš Švedijos. Faktiškai tai reikštų, kad Danijoje arba Švedijoje įsisteigę apmokestinamieji asmenys, teikdami periodines PVM deklaracijas valstybėje narėje, kurioje yra registruoti, galėtų atgauti tik 50 % PVM. Dėl likusių 50 % susigrąžinimo jiems tektų kreiptis į kitą valstybę narę pagal Direktyvą 2008/9/EB[5]. Be to, kitose valstybėse narėse nei Danija ir Švedija įsisteigę apmokestinamieji asmenys turėtų susigrąžinti sumokėtą PVM, teikdami dvi atskiras PVM susigrąžinimo paraiškas pagal Direktyvą 2008/9/EB, t. y. vieną Danijai, kitą Švedijai. Taip pat ne Sąjungos teritorijoje įsisteigę apmokestinamieji asmenys turėtų susigrąžinti sumokėtą PVM, pagal Direktyvą 86/560/EEB[6] teikdami PVM susigrąžinimo paraiškas tiek Danijai, tiek Švedijai. Pagal galiojančią Danijai ir Švedijai nukrypti leidžiančią nuostatą PVM susigrąžinimui taikomos PVM taisyklės supaprastinamos. Faktiškai pagal šią nukrypti leidžiančią nuostatą dėl rinkliavos galima teikti vieną PVM susigrąžinimo paraišką. Taikomos šios supaprastintos taisyklės: – Danijoje ir Švedijoje įsisteigę apmokestinamieji asmenys turi teisę iš savo šalyje teikiamos PVM deklaracijos išskaičiuoti visą iš rinkliavų išskaičiuotino PVM sumą, įskaitant tą dalį, kuri susijusi su tilto linijos naudojimu toje valstybėje narėje, kurioje jie nėra įsisteigę. – Siekiant susigrąžinti išskaičiuotiną PVM pagal Direktyva 2008/9/EB nustatytą tvarką, taikomą apmokestinamiesiems asmenims, kurie įsisteigę kitoje valstybėje narėje nei Danija ar Švedija, arba nustatytą Direktyva 86/560/EEB, taikomą apmokestinamiesiems asmenims, kurie įsisteigę ne valstybėse narėse, paraišką reikėtų teikti tik Švedijos valdžios institucijoms. Danija ir Švedija prašo leisti šių supaprastintų taisyklių galiojimą pratęsti. Iš Švedijos prašymo I priede pateiktų statistinių duomenų matyti, kad dėl nukrypti leidžiančios nuostatos smarkiai supaprastinta apmokestinamiesiems asmenims taikoma Zundo tilto linijos rinkliavos PVM susigrąžinimo procedūra ir tokia priemonė pasiteisino. Komisija taip pat laikosi nuomonės, kad tokios rūšies tarpvalstybinis PVM išskaitymas yra verslo įsipareigojimų supaprastinimo modelis, kurį ilgainiui būtų galima plėtoti pagal bendrą vieno langelio principą. Todėl, Komisijos nuomone, pratęsti nukrypti leidžiančios nuostatos galiojimą yra derama priemonė. Komisija siūlo jos galiojimą pratęsti 7 metų laikotarpiui, atitinkančiam Sprendimo 2007/132/EB taikymo laikotarpį. Pasiūlymo srityje galiojančios nuostatos Galiojanti 2000 m. sausio 24 d. Danijai ir Švedijai suteikta nukrypti leidžianti nuostata, kurios galiojimas pratęstas 2003 m. sausio 21 d. ir 2007 m. sausio 30 d. Derėjimas su kitomis Sąjungos politikos sritimis ir tikslais Netaikoma. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijos su suinteresuotosiomis šalimis Neaktualu. Tiriamųjų duomenų rinkimas ir naudojimas Nepriklausomo tyrimo neprireikė. Poveikio vertinimas Siūlomu sprendimu siekiama supaprastinti PVM, kurį už rinkliavą sumokėjo apmokestinamieji asmenys, važinėjantys Zundo tilto linija tarp Danijos ir Švedijos, susigrąžinimo procedūrą, todėl jis gali turėti teigiamą ekonominį poveikį. Bet kuriuo atveju poveikis bus ribotas dėl siauros nukrypti leidžiančios nuostatos taikymo srities. 3. TEISINIAI PASIŪLYMO ASPEKTAI Siūlomų veiksmų santrauka Leidimas Danijai ir Švedijai taikyti su apmokestinamųjų asmenų teise į PVM išskaitymą susijusią priemonę, kuria nukrypstama nuo PVM direktyvos 168, 169, 170 ir 171 straipsnių. Teisinis pagrindas 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos 395 straipsnis. Subsidiarumo principas Pasiūlymas priklauso išimtinei Sąjungos kompetencijai. Todėl subsidiarumo principas netaikomas. Proporcingumo principas Pasiūlymas atitinka proporcingumo principą dėl toliau nurodytų priežasčių. Šis sprendimas susijęs su dviems valstybėms narėms jų pačių prašymu suteikiamu leidimu ir nėra privalomas. Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui. Pasirinkta priemonė Siūloma priemonė – kita. Kitos priemonės būtų netinkamos dėl toliau nurodytų priežasčių. Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos 395 straipsnį nukrypti nuo bendrų PVM taisyklių galima tik vieningai leidus Tarybai Komisijos pasiūlymu. Tarybos įgyvendinimo sprendimas yra vienintelė tinkama priemonė, kadangi jis gali būti skirtas atskirai valstybei narei. 4. POVEIKIS BIUDŽETUI Pasiūlymas neturi poveikio Sąjungos biudžetui. 5. NEPRIVALOMI ELEMENTAI Nuostata dėl peržiūros, keitimo, laikinojo galiojimo Į pasiūlymą įtraukta laikinojo galiojimo išlyga. 2013/0283 (NLE) Pasiūlymas TARYBOS ĮGYVENDINIMO SPRENDIMAS kuriuo Danijos Karalystei ir Švedijos Karalystei leidžiama pratęsti specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 169, 170 ir 171 straipsnių, taikymo laikotarpį EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[7], ypač į jos 395 straipsnio 1 dalį, atsižvelgdama į Europos Komisijos pasiūlymą, kadangi: (1) Danija ir Švedija raštais, kuriuos Komisijos Generalinis sekretoriatas užregistravo atitinkamai 2013 m. balandžio 3 ir 4 d., paprašė leidimo pratęsti nukrypti nuo Direktyvos 2006/112/EB dėl pridėtinės vertės mokesčio bendros sistemos 168, 169, 170 ir 171 straipsnių, pagal kuriuos apmokestinamieji asmenys įpareigojami naudotis savo teise pridėtinės vertės mokestį (toliau – PVM) išskaičiuoti arba susigrąžinti toje valstybėje narėje, kurioje jis sumokėtas, leidžiančios nuostatos taikymo laikotarpį; (2) 2013 m. birželio 12 d. raštu Komisija pranešė kitoms valstybėms narėms apie Danijos ir Švedijos prašymus. 2013 m. birželio 14 d. raštu Komisija pranešė Danijai ir Švedijai, kad turi visą informaciją, kuri, Komisijos nuomone, yra būtina prašymams įvertinti; (3) šie prašymai dėl nukrypti leidžiančios nuostatos susiję su PVM, sumokėto už rinkliavą naudojantis Zundo tilto linija tarp Danijos ir Švedijos, grąžinimu. Pagal PVM taisykles, taikomas paslaugų, susijusių su nekilnojamuoju turtu, teikimo vietai, dalis PVM nuo rinkliavų už naudojimąsi Zundo tilto linija mokėtina Danijai, kita dalis – Švedijai; (4) nukrypstant nuo reikalavimo, pagal kurį apmokestinamieji asmenys turi naudotis savo teise PVM išskaičiuoti arba susigrąžinti toje valstybėje narėje, kurioje jis sumokėtas, Danijai ir Švedijai leista taikyti specialią priemonę, pagal kurią mokesčių mokėtojai gali susigrąžinti PVM iš vienos administracijos. Pirmą sykį leidimas suteiktas 2000 m. sausio 24 d. Tarybos sprendimu 2000/91/EB, kuriuo Danijos Karalystei ir Švedijos Karalystei leidžiama taikyti specialią priemonę, kuria nukrypstama nuo Šeštosios Tarybos direktyvos (77/338/EEB) dėl valstybių narių apyvartos mokesčių įstatymų derinimo[8] 17 straipsnio, vėliau leidimas pratęstas sprendimais 2003/65/EB[9] ir 2007/132/EB[10]; (5) teisinės ir faktinės aplinkybės, kuriomis grindžiama nukrypti leidžianti nuostata, nepakito ir toliau egzistuoja. Todėl Danijai ir Švedijai reikėtų leisti taikyti specialią priemonę tolesnį ribotą laikotarpį; (6) nukrypti leidžianti nuostata neturi neigiamo poveikio Sąjungos nuosaviems ištekliams, kuriuos sudaro surenkamas PVM, PRIĖMĖ ŠĮ SPRENDIMĄ: 1 straipsnis Nukrypstant nuo Direktyvos 2006/112/EB 168, 169, 170 ir 171 straipsnių nuostatų, Švedijai ir Danijai leidžiama PVM, sumokėto už rinkliavą naudojantis Zundo tilto linija tarp šių dviejų šalių, susigrąžinimui taikyti šią procedūrą: a) Danijoje įsisteigę apmokestinamieji asmenys gali pasinaudoti savo teise išskaičiuoti PVM, sumokėtą naudojantis tilto linijos dalimi, esančia Švedijos teritorijoje, jį įtraukdami į periodines PVM deklaracijas, teikiamas Danijoje; b) Švedijoje įsisteigę apmokestinamieji asmenys gali pasinaudoti savo teise išskaičiuoti PVM, sumokėtą naudojantis tilto linijos dalimi, esančia Danijos teritorijoje, jį įtraukdami į periodines PVM deklaracijas, teikiamas Švedijoje; c) nė vienoje iš šių valstybių narių neįsisteigę apmokestinamieji asmenys dėl PVM, sumokėto už rinkliavą naudojantis Zundo tilto linija, įskaitant PVM sumokėtą už naudojimąsi tilto linijos dalimi, esančia Danijos teritorijoje, susigrąžinimo turi kreiptis į Švedijos valdžios institucijas pagal tvarką, nustatytą Direktyva 2008/9/EB arba Direktyva 86/560/EEB. 2 straipsnis Šis sprendimas taikomas nuo 2014 m. sausio 1 d. iki 2020 m. gruodžio 31 d. 3 straipsnis Šis sprendimas skirtas Danijos Karalystei ir Švedijos Karalystei. Priimta Briuselyje Tarybos vardu Pirmininkas [1] OL L 347, 2006 12 11, p. 1. [2] OL L 28, 2000 2 3, p. 38. [3] OL L 25, 2003 1 30, p. 40. [4] OL L 57, 2007 2 24, p. 10. [5] OL L 44, 2008 2 20, p. 23. [6] OL L 326, 1986 11 21, p. 40. [7] OL L 347, 2006 12 11, p. 1. [8] OL L 28, 2000 2 3, p. 38. [9] OL L 25, 2003 1 30, p. 40. [10] OL L 57, 2007 2 24, p. 10.